MCIkast Iron butt - 1000 miles (1610 km.) på 24 timer
2017-07-22 04:00 - 2017-07-23 04:00 (Europe/Copenhagen) | Circle K – Ikast, Vestergade 34, Ikast, 7430, Danmark
MCIkast Iron butt – 1680 km. inden for 19 timer og 22 minutter
Vi var 5 personer der startede på en dejlig lørdag morgen (Nogen mente vist at det stadig var nat.)
En havde endda våget sig med på en lånt BMW, som han ikke havde ”siddet” til
Der blev tanket på Cirkel K , kl 4.00 præcis, og vi kørte østover. Der var ca. 12 grader, det var lige ved at blive lyst og det var lidt skyet, men som solen stod op, klarede det op og temperaturen steg. Da vi nåede vores destination ved stegeborg kl 13.15 var der ca. 23 grader og fuld sol.
Her var der lige plads til lidt sjovt svingkørsel til dem der havde brug for det, efter den meget ligeudkørsel.
Isen i kiosken var ret stor. Bjarne mente bestemt at han skulle have en med 3 kugler, men stoppede ekspedienten da han havde fyldt 2 kæmpe store kugler i vaflen. 😊
Efter lidt pause, gik turen hjemad igen, og alle var friske til det sidste.
Der blev tanket kl. ca 23.22 i Ikast igen for at afslutte turen. En tur der efter min Garmin log viser 1680 km.
Vejene var fantastiske hele vejen, og der var ikke meget trafik, når man tænker på at det er midt i ferietiden. Der var kun en smule kø ved Norrköbing, men det fik Bjarne og René os hurtig ledt udenom.
Turen forgik med højt humør og fantastisk fællesskab, med frihed til at tage en individuel tur mellem stoppene.
/Thorkild
Original tekst:
MCIkast Iron butt – 1000 miles (1610 km.) inden for 24 timer
Kom i selskabet for ”The world´s Toughest Motorcycle Riders”
http://www.ironbutt.com/
Vær en af de første i MCIkast som kan skrive sig ind i det eksklusive selskab af MC langtursnørder og få dit navn på listen af ”Iron” Butt´er
Maks. tilmeldte til turen vil være 4, da turen bliver ret intens.
Der er nu lukket for tilmelding, men er der en enkelt mere, der gerne vil med på den lange tur, kan det nok lade sig gøre.
Hastigheden vil være ganske normal på turen, men det bliver et meget langt ridt.
Turen er i første omgang forbeholdt MCIkast medlemmer, og tilmeldingen sker efter først til mølle princip.
Der er planlagt start ved Circle K. i Ikast lørdag d.22/7 kl. 04.00, og der forventes hjemkomst efter midnat.
Der køres til Stegeborgs Hamnkrog, øst for Söderköping i Sverige, hvor der forventes sen frokost, inden vi kører hjem igen. (Turen er beregnet til 1680km. i Basecamp)

Der køres ca. 200 km. mellem hver tankning, hvor der holdes et hvil på ca. 10 minutter. Der laves korte stop ind imellem, hvis der er behov. Der holdes 1-1½ times frokost ved Stegeborgs Hamnkrog.
Det koster ikke noget at deltage i turen, men der er egenbetaling undervejs. (Storebælt, Øresundsbroen, frokost på Stegeborgs Hamnkrog, og selvfølgelig benzinen.) Vil man have certifikatet på turen, skal dette også betales efterfølgende. Er man medlem af MCTC, udsteder de et certifikat, som man kan få gratis.
For at komme i det ”fine” selskab, kræves komplet dokumentation af turen, og alt efterfølgende sendes ind. Jeg sørger for alle papirer og hjælper med at vi får dem udfyldt undervejs.

Der er sendt “turplan” ud til de tilmeldte, så vi kan være bedst mulig forberedt, og kan få en fantastisk tur.

Det forventes at alle har GPS/kort med. Så kan man selv finde hjem, hvis man vælger at hoppe fra turen undervejs.
GPS fil Ironbutt 2017
Hvis vejrudsigten melder regn, kontakter jeg dem der er tilmeldt, og aftaler om turen skal aflyses/udsættes
Mvh. Thorkild (IBA nr. 62770)

[Show slideshow]
